Psalam (Šarić) 28.
Psalam Davidov.

1K tebi, Gospode, vičem: hridino moja, ne budi gluh prema meni, ne budi nijem prema meni, inače bih morao ja poći u svijet mrtvih. 

2Čuj glasni vapaj moj: vičem k tebi; dižem ruke prema svetištu tvojem. 

3Nemoj me uzeti sa zlikovcima, s onima, što čine zlo, koji govore prijazno s bližnjim svojim, a u srcu nose lukavstvo. 

4Podaj im po djelima njihovim, po zlobi postupanja njihova! Po djelima ruku njihovih podaj im; plati im po zasluzi! 

5Jer ne paze na djela Gospodnja, na djelo ruku njegovih; zato će ih srušiti i nikada ih više neće podići. 

6Neka je blagoslovljen Gospod, jer on će uslišiti glasni vapaj moj. 

7Gospod je zaštita moja i štit moj; u njega se pouzdalo srce moje on će mi i pomoći; tada ću se od srca obradovati i zahvaljivati mu pjesmom svojom 

8Branik je Gospod narodu svojemu; pomoćnik i zaštitnik pomazaniku svojemu. 

9Pomozi narodu svojemu! Blagoslovi baštinu svoju! Pasi je i nosi dovijeka! 

Psalmi (Šarić)